google/wiki40b huggingface dataset:
Baldur von Schirach

Bakgrunn, og virksomhet

Baldur von Schirach ble født i Weimar, og var sønn av teaterdirektøren og rittmesteren Karl von Schirach og hans amerikanskfødte kone Emma. Gjennom moren nedstammet han fra to av undertegnerne av den amerikanske uavhengighetserklæringen. Schirach ble medlem av en Wehrjugendgruppe som tiåring og sluttet seg til NSDAP i 1925. Han var leder av Den nasjonalsosialistiske tyske studentorganisasjonen (Nationalsozialistischer Deutscher Studentenbund) fra 1929. Han ble i 1931 Reichsjugendführer («riksungdomsfører») og i 1933 leder av Hitlerjugend (HJ). Han henvendte seg til den etterhvert svært store organisasjonen gjennom det HJ-organ han ledet, «Wille und Macht».
Han ble statssekretær i 1936 og gjorde medlemskap i HJ obligatorisk, slik at medlemstallet vokste fra omkring 100 000 til over seks millioner. Hans bestrebelser for å kontrollere hele organisasjonen førte til en maktkamp med Artur Axmann.
I 1938 opprettet han organisasjonen «Werk Glaube und Schönheit» for piker i alderen 17 til 20 år. Med Glaube «tro» ble det gjort eksplisitt klart at det ikke dreide seg om en kristen tro, men om de nasjonalsosialistiske prinsipper. Under den første offisielt organiserte forsamling av Glaube und Schönheit, i Dresden, framholdt von Schirach kristendommen som en motstander av all skjønnhet og den «egentlige» tro. Organisasjonen talte allerede i 1939 ca. en halv million unge mennesker.
I 1939 meldte von Schirach seg frivillig til hæren og deltok i felttoget i Frankrike, hvor han fikk Jernkorset av første klasse. 1. mai 1940 ble han etterfulgt av Arthur Axmann som leder av HJ. Isteden ble han utnevnt til Gauleiter og riksstattholder i Wien i Østerrike.
I september 1940 organiserte von Schirach evakueringen av 5 millioner barn fra byene til landsbygden, siden byene var truet av alliert bombing. Han ytret forsiktig kritikk mot behandlingen av jødene, og forbød sine underordnede i HJ å delta i krystallnatten. Da han 24. juni 1943 krevde en bedre behandling av østeuropeere, falt han i unåde hos Hitler. Også hans kone Henriette, som han hadde tre sønner og en datter med, var kritisk til jødeforfølgelsene. Under et opphold i Nederland hadde hun vært vitne til den brutale deporteringen av jøder. Dette tok hun opp med Hitler neste gang hun ble invitert til hans landssted Berghof, noe som skulle falle ham så tungt for brystet at han skrek tilbake: «De er sentimental, fru von Schirach! De må lære å hate! Hva har jødiske kvinner i Nederland med Dem å gjøre?» Henriette ble aldri mer invitert til Berghof, og skilte seg fra von Schirach i 1950.
Etter andre verdenskrig ble Baldur von Schirach dømt av de allierte i Nürnbergprosessen til 20 års fengsel for forbrytelser mot freden. Dommen ble sonet i Spandau-fengselet frem til han ble løslatt den 1. oktober 1966, sammen med Albert Speer. Da var han svekket av sykdom og nesten blind. Hans selvbiografi, Ich glaubte an Hitler («Jeg trodde på Hitler»), utkom i 1967. Ellers levde von Schirach tilbaketrukket frem til sin død i 1974.
Fabiano Cezar Viegas

Karriere

Fabiano startet sin profesjonelle karriere i Flamengo i 1996. Han har også spilt for Atlético Paranaense, Kashima Antlers og Vegalta Sendai.
Han ble tatt ut i Brasilians tropp til VM i fotball U-20 1995.
José Reginaldo Vital

Karriere

José Reginaldo Vital startet sin profesjonelle karriere i Paraná i 1996. Han har også spilt for Gamba Osaka, Atlético Paranaense, Ponte Preta, Consadole Sapporo og Coritiba.
Astana Pro Team

Tour de France 2007

Lagets kaptein Aleksandr Vinokurov var den største forhåndsfavoritten, men han var utsatt for en velt på en tidlig etappe. Han kom sterkt tilbake og vant den 13. (tempo) og 15. etappen. Dagen etter ble det offentliggjort at Vinokurov hadde testet positivt for bloddoping etter den 13. etappen, og det endte med at hele laget måtte laget trekke seg ut av rittet. Andreas Klöden og Andrej Kasjetsjkin var på det tidspunkt henholdsvis nummer fem og åtte i sammendraget, og Astana ledet lagkonkurransen. Senere ble Vinokurov kastet ut av laget, og laget valgte å ta én måneds pause.

2008

Før 2008-sesongen ble det foretatt store endringer i laget. Hele ledelsen og mange av rytterne ble byttet ut. Inn kom Johan Bruyneel som ny manager og han hadde med seg hele åtte ryttere fra det tidligere Discovery-laget, inkludert Tour de France-vinner Alberto Contador og treer Levi Leipheimer.
I februar 2008 annonserte ASO at Astana ikke ville få delta i Tour de France på grunn av tidligere tilknytning til dopingskandaler. Det betød at Contador ikke fikk sjansen til å forsvare sin Tour-seier fra 2007. Astana var heller ikke invitert til Giro d'Italia, men fikk likevel invitasjon kun en uke før start. Contador vant Giro d'Italia, og tok også seieren i Vuelta a España, med lagkamerat Levi Leipheimer på andreplass.

2009

25. september 2008 ble det bekreftet at tidligere Tour de France-vinner Lance Armstrong ville gjøre comeback og kjøre for laget i 2009-sesongen. I tillegg til Armstrong kom også en annen tidligere Discovery-rytter, Jaroslav Popovytsj, på plass. Haimar Zubeldia var også blant nykomlingene på laget.
I mai ble det kjent at laget hadde store økonomiske problemer, og de hadde problemer med å betale sine ansatte. UCI satte frist til 31. mai for å få løst situasjonen, ellers ville laget bli suspendert. På 7. etappe i Giro d'Italia startet lagets ikke-kasakhiske ryttere i trøyer der navnene til sponsorene som ikke hadde oppfylt sine forpliktelser var fjernet. I juni klarte de å komme fram til en løsning.
Sachertorte

Sachertorte (tysk for «Sacher-kake») er en type sjokoladekake oppfunnet av Franz Sacher (1816–1907) i 1832 til fyrsten og statsmannen Klemens von Metternich i Wien i Østerrike. Det er en av de mest berømte kulinariske spesialiteter fra Wien.

Innhold

Kaken består av to lag ikke for søt sjokoladebunn med et tynt lag aprikosmarmelade mellom og mørk sjokoladeglasur oppå og på sidene. Den serveres tradisjonelt med krem uten sukker, ettersom de fleste wienere mener kaken er for tørr til å spises alene.

Historie

Sachertorte ble første gang laget av Franz Sacher i 1832 da han som 16-årig konditorlærling fikk i oppgave å kreere en spesiell dessert til Klemens Wenzel von Metternich. Varemerket for den originale Sachertorte ble registrert av Hotel Sacher, som ble bygget i 1876 av Franz Sachers sønn. Inntil 1965 var Sacher Hotel involvert i en lang juridisk kamp, da også konditoriet Demel hadde produsert en kake kalt den originale Sachertorte. Hvor Demel hadde fått oppskriften fra, vites ikke med sikkerhet. I dag lager Demel stadig kaken, men under navnet Demels Sachertorte og med den forskjell at aprikosmarmeladen ligger rett under glasuren i stedet for mellom sjokoladekakelagene.
NM i mangekamp 2012

NM i mangekamp 2012 var en del av NM i friidrett 2012, og ble arrangert som et eget mesterskap i Bergen, 26. og 27. mai 2012 av idrettsklubben BFG Fana.  
Det ble konkurrert i tikamp for menn og sjukamp for kvinner.
Pray for Death (film)

Handling

Japaneren Saito og hans familie ankommer USA for å åpne restaurant. Uforskyldt involveres familien i et juveltyveri som fører til at de terroriseres av en brutal mafiagjeng. Saitos familie trues mer og mer på livet og da hans hustru myrdes sverger han hevn. Det mafiaen ikke vet er at Saito er en ninja, ekspert i japansk krigskunst.

Om filmen

Pray for Death ble forbudt for kinovisning i Norge i 1985. Den ble samme år utgitt på video av JEL. Den ble relansert på video av Cinerama på slutten av 1980-tallet.
Den har fått 2 av 5 stjerner i Den store film- og videoguiden.
Ancistronycha

Utbredelse

Ancistronycha finnes i Europa og Asia, én art er registrert fra Norge.

Utseende

Ancistronycha er vanligvis mellom 8-20 mm lange.

Levevis

Ancistronycha tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres. Larvene lever som predatore (rovdyr).
EM i curling 1982

Curling-EM 1982 ble arrangert 6. desember – 11. desember 1982 i Kirkcaldy Ice Rink i Kirkcaldy i Skottland.
Det deltok 14 lag for herrer og 14 lag for kvinner.
Rudolf Erich Raspe

Bakgrunn

Rudolf Erich Raspe var sønn av den hannoverske gruveembedsmannen og mineral- og fossilsamleren Christian Theophilus Raspe og hans hustru fra den prøyssiske landadel Luise Catharina von Einem. Han hadde en bror som døde ung, og to søstre, Dorothea Frederica og Catharina Maria Sophia. Sistnevnte ble gift med en amtsfogd i Uetze. 
Han tilbragte sin ungdomstid med familien i Clausthal og Goslar. I denne gruveregionen i Harz tilegnet han seg sine første kunnskaper om gruvedrift, noe som kom ham til gode senere i England.
Raspe studerte filologi og naturvitenskap i Leipzig og Göttingen, og var innimellom privatlærer for en ung og rik prøysser ved navn von Lüden.

Karriere

Han var universitetsbibliotekar flere steder før han ble tilsatt ved samlingen til landgreven av Hessen-Kassel. I 1775 måtte han flykte derfra etter å ha blitt beskyldt for å ha stjålet edelsteinssamlingen han skulle passe på. 
Raspe slo seg ned i England, hvor han drev med gruvedrift i Cornwall og studerte og skrev om geologi og kunsthistorie. Han gav ut den første korte samlingen av Münchhausen-fortellinger i 1785 som en satire over politikere. 
I 1791 måtte Raspe flykte igjen, denne gangen til Irland, etter å ha vært innblandet i en gruvesvindel i Skottland. Her ble han værende til han døde i County Kerry november 1794.
G.A. Bürger oversatte fortellingene om Münchhausen til tysk i 1786. Han la til flere fortellinger og ble kjent som opphavsmannen til verket. Først i 1847, i en biografi av Heinrich Döring om Bürger, ble Raspe tilkjente opprinnelsen til historiene.
VM i turn 1905

Det andre verdensmesterskapet i turn ble arrangert 22. – 23. april 1905 i Bordeaux i Frankrike. 
Det ble konkurrert i fem øvelser: mangekamp (sammenlagt), svingstang, skranke, bøylehest og lagkonkurranse. Frankrike dominerte mesterskapet, og sikret seg nesten alle medaljene.
Rafik Halliche

Landslaget

Han debuterte for det algeriske landslaget i en kamp mot Senegal 31. mai 2008, da han kom inn som innbytter for Anthar Yahia. Han spilte i den avgjørende kvalifiseringskampen mot Egypt til fotball-VM 2010 som Algerie vant. Han deltok også i Afrikamesterskapet 2010, og han er tatt ut til Fotball-VM 2010 i Sør-Afrika.
Folkemordet på tsjerkessere

Bakgrunn og historie

Grev Dmitry Milyutin var den første som tok til ordet for ideen om en massedeportasjon av tsjerkessere og etnisk rensing av Kaukasus. Milyutin ble senere krigsminister i 1860 og tsar Alexander II godkjente massedeportasjonene av tsjerkessere.
Ramsele kraftverk

Ramsele kraftverk er en demning med et vannkraftverk i Sverige. Den er anlagt i Faxälven i nordlige Sverige. Byggingen av kraftverket og demningen var ferdig i 1958. Installert vannkrafteffekt er 157 MW. Årlig produksjon fra anlegget er 0,88 TWh elektrisk kraft. Operatør er selskapet Uniper.
St. Petersburg og Ladoga eparki

Historie

Området rundt St. Petersburg (Ingermanland) lå før grunnleggelsen av byen i Novgorod eparki. 1721 avskaffet keiser Peter den store patriarkembetet og erstattet patriarken av Moskva med et bisperåd, den hellige synode. St. Petersburg var som rikets nye hovedstad også setet for synoden, og ble direkte underlagt denne. I 1742 ble St. Petersburg et eget bispesete, opprinnelig under tittelen St. Petersburg og Sjlisselburg eparki. Det ble i 1745 opphøyet til erkeeparki og i 1775 til metropolitaneparki.
Metropolitten av St. Petersburg ble, som fast medlem i den hellige synode og med sete i hovedstaden, til den russisk-ortodokse kirkens viktigste kirkelige embete i keiserrikets Russland. Han var bl.a. ansvarlig for alle troende som ikke var tilknyttet noe eparki, f.eks. i den vesteuropeiske og nordamerikanske diasporaen.
Til å begynne med omfattet eparkiet i tillegg til St. Petersburg by og omegn også Estland, Finland og i perioder Karelia og Novgorod-traktene. Estland ble i 1865 overført fra St. Petersburg til Rīga eparki. Finland ble skilt ut som Vyborg og Finland eparki i 1892.
På grunn av de mange endringene i både eparkiets omfang og byens navn skiftet eparkiet tittel flere ganger, bl.a. i 1803 til Novgorod, St. Petersburg, Estland og Finland eparki; i 1917 til Petrograd og Gdov eparki; og i 1943 til Leningrad og Novgorod eparki. Sitt nåværende navn førte eparkiet fra 1892 til 1914 og fikk det tilbake i 1991 (se listen over eparker av St. Petersburg for en komplett liste av titlene). Året før var Novgorod og Karelia blitt (gjen)utskilt fra eparkiet.
Lederskap (tidsskrift)

Lederskap er et norsk, kristent tidsskrift, som ønsker å bidra til kompetanseheving for ledere i kirker og menigheter. Bladet har artikler om ledelse og praktiske råd til ledere. Bladet skal være et verktøy som ivaretar behovet for god undervisning, ny kunnskap og praktiske ledelsesredskaper.
Misjonsforstander og DAWN-leder Sten Sørensen og Lederskolen i Filadelfia Oslo, utgir bladet, Aril Svartdahl er redaktør. Bladet gis ut av Filadelfiaforlaget AS (KS Publikasjoner AS), med fire nummer hvert år.
Sentralpasskontoret

Sentralpasskontoret (1917–87) var et statlig organ som avgjorde om folk skulle innvilges pass og visum.
Passtvang for alle som ankom Norge ble innført i 1917. Sentralpasskontoret ble involvert kun i tvilstilfeller. Første sjef var politiinspektør A. O. Eriksen, etterfulgt 1921–24 av kontorsjef K. G. Strøm.
Fra 1927 vurderte de også søknad om arbeidstillatelse, samt anker på vedtak om oppholdstillatelse.  Sjef 1927–40 var sekretær L. R. Kolstad.
I 1941 ble det underlagt grensevaktsdelen av Statspolitiet, ledet av Knut Nicolai Stilloff.  Oppgavene var 1943–45 underlagt Sicherheitspolizei. 
Efter den andre verdenskrig fortsatte Stilloff. Senere sjefer var Reidar Friis Bull (1949–52),  Arnulf Emil Jøraanstad (1952–70), Thorolf Arve Haukenæs (1972–82), Carl Hugo Lund (1982–84) og Arild Kjerschow (1984–87).
På et tidspunkt skiftet navnet til Statens Utlendingskontor.  Fra 1988 er kontoret en del av  Utlendingsdirektoratet.
Cathrine Larsåsen

Oversikt

Larsåsen satte sin første norske rekord den 3. juni 2006, da hun slo Anita Tomulevskis 10 år gamle rekord på 3,80 meter med 10 centimeter. Rekorden ble satt under et stevne i Lyngby i Danmark. 4 metersgrensen ble brutt en uke senere, da hun hoppet 4,01 meter under et stevne i Sandnes, den 10. juni 2006.
Siden har Larsåsen flyttet rekorden ytterligere tolv ganger. Hun hoppet 4,30 den 19. juni 2008, under NM i Trondheim, et resultat som også gav kongepokal.
Allerede  8. august 2007 hadde hun hoppet 4,30 meter i et uoffisielt sprang.
28. juli 2010 satte hun norsk rekord i stavsprang, på 4,35 meter. Denne rekorden ble satt under finalekvalifiseringen under EM i friidrett, i Barcelona. Hun forbedret sin norske innedørsrekord fra 4,17 (satt januar 2010) til det samme som utendørsrekordhøyden, 4,35 meter under et stevne i Skive i Danmark 20. januar 2011.
Under det danske mesterskapet 6. august 2011 satte Larsåsen norsk rekord med 4,40. Denne rekorden ble stående til 30. mai 2018 da Lene Retzius hoppet høyere under et stevne på Lambertseter.

Sponsorbråk

I 2013 spilte hun inn en reklamefilm for det utenlandske spillselskapet Unibet. Friidrettsforbundet svarte med å nekte henne å opptre som norsk landslagsutøver. Larsåsen protesterte, og viste til at hun ikke fikk økonomisk støtte fra forbundet lenger.
Visual flight rules

Visual flight rules, på norsk kalt visuelle flygeregler, forkortet VFR, er når flyvning skjer under VFR-forhold: værforhold uttrykt i sikt, avstand fra skyer og skydekkehøyde, som er lik eller bedre enn angitte minstekrav. Dette betyr i utgangspunktet at en pilot kan navigere uten hjelp av instrumenter som DME, VOR eller dirigering fra flygeledere.
Småfly blir som regel fløyet i henhold til VFR reglene ettersom det gir piloten en større frihet i form av færre restriksjoner i ukontrollert luftrom. Vanlig rutetrafikk blir nærmest utelukkende gjennomført som IFR flyginger uavhengig av hva været er. Privatpiloter har muligheten til å fly IFR om de ønsker, men det krever at både piloten og flymaskinen er sertifisert for det.
Hans Seland

Liv

Hans Selands var bondesønn og vokste opp på gården Seland i Nes ved Flekkefjord. Foreldrene var Johannes Ingvarson Seland (1829–1915) og Karen Sofia Staalesdotter (1835–1924). Journalisten og redaktøren av Fedrelandsvennen, Johannes Seland (1912–99) var Hans Selands nevø.
Hans Seland debuterte som forfatter i 1890 med Ungdom : Espen sine songar. Fra vinteren 1893 arbeidet han som bladmann i Nordmannen i Oslo, og slo da gjennom som forteller. De neste åra arbeidet han hjemme på gården vår og sommer. Ofte reiste han på forteller- og foredragsferder om høsten og var hjemme og skrev på vinterstid. Det ble både barnebøker, bygdelivsskildringer, «skjemtesoger», artikler og brosjyrer, sanger og salmer – 32 bøker i alt.
I 1903 fikk Hans Seland statens forfatterstipend for å reise til Amerika. I 1925 representerte han Norges Bondelag ved 100-årsfeiringa for norsk utvandring til Amerika. 
Hans Seland ble tidlig opptatt av Hetle-saken og gav ut flere bøker om saken og justismordet.
Glyptotek

Et glyptotek er et museum med en hovedsamling av tilhugde stener og skulpturer fra hovedsakelig greske og romerske antikke billedhuggere.
Ordet glyptotek er en 1800-tallskonstruksjon skapt i den bayerske kongen Ludwig I.s tid. Ordet er sammensatt av klassisk gresk γλυπτός glyptós (gravere/uthogge, her i betydningen uthogget i stein) og θήκη thḗkē oppbevaringssted. Etter modell fra ordet glyptotek har også nyord som pinakotek (bildegalleri).
Lulesamer

Lulesamer er en gruppe blant samene i Norge og Sverige, som først og fremst identifiseres med det lulesamiske språket.
Deres tradisjonelle bo- og reindriftsområder er Lule lappmark (Jokkmokk og Gällivare kommuner) i Sverige, og Tysfjord, Sørfold og Hamarøy kommuner i Norge. Lulesamene kom til Norge på 1700-tallet, og levemåten er i dag sjøsamisk. 
Det lulesamiske sentret Árran på Drag i Tysfjord er formet som en lavvo. Tysfjord kommune er den eneste lulesamiske kommunen innenfor forvaltningsområdet for samisk språk.
Venstreradikalisme

Venstreradikalisme er et begrep som brukes på de bevegelsene på venstresiden som ønsker å oppnå en overgang fra kapitalismen til et sosialistisk samfunn gjennom grunnleggende og som regel raske endringer i samfunnsstrukturen. Venstreradikale står i opposisjon til det reformistiske venstre (deriblant sosialdemokrater, som ønsker å forandre det kapitalistiske systemet over tid uten å avskaffe kapitalismen direkte. Begrepet brukes om kommunisme, anarkisme og flere former for venstresosialisme og demokratisk sosialisme. Venstreradikale ønsker ofte en overgang til et klasseløst samfunn.
Venstreradikalisme blir av og til brukt synonymt med venstreekstremisme, men begrepet er ikke synonymt. Venstreekstremisme refererer primært til voldelige bevegelser på venstresiden, mens venstreradikale brukes om de som ønsker en radikal forandring av samfunnet i sosialistisk retning. Venstreradikalismen er dermed revolusjonær, men revolusjon trenger ikke å defineres som et voldelig opprør, slik begrepet ofte blir, men som en grunnleggende, rask samfunnsendring.
Aleksander Bergan

Forfatterskap

Bergan debuterte med romanen Fantombildet i 2013. Fantombildet er en satirisk roman om jåleri, kjendiseri og selvbedrag. Den handler om det å leve i en tid hvor man forholder seg til andres tilsynelatende lykke.
Circuit de la Sarthe

Historie

Banen ble åpnet i 1923 og var opprinnelig i hovedsak en trekant fra Le Mans sørover til Mulsanne, nordvest til Arnage, og tilbake nord til Le Mans. Den har gjennom årene gjennomgått en rekke endringer, og den nåværende banen, CIRCUIT N° 14, har vært brukt siden 2007. Selv med alle modifikasjonene som er foretatt er Sarthe-banen fortsatt kjent som en svært rask bane, med gjennomsnittshastigheter på over 230 km/t for prototypene.

Bugatti Circuit

Bugatti Circuit er en kortere, men permanent racerbane som ligger inne i Circuit de la Sarthe, og er oppkalt etter Ettore Bugatti. Denne banen bruker en del av den lengre banen og en separat del som er spesielt bygget for formålet. Banen ble brukt i Frankrikes Grand Prix 1967.
Den store flukten

Handling

Året er 1944: Tilfangetatte flyoffiserer fra forskjellige allierte land planlegger å rømme fra den tyske fangeleiren Stalag Luft III. Leiren er konstruert med maksimal sikkerhet, beregnet på de mest begavede "utbryterne". De fangede offiserene tenker ut en omfattende plan som går ut på å grave en tunnel ut i det fri og derfra å ta seg frem til et nøytralt land. Et stort arbeid med å grave tunnel og skaffe tilveie falske identifikasjonspapirer settes i gang. 250 offiserer er med på planen, men bare 76 av dem klarer å komme seg ut. Bare et lite fåtall av dem klarer å ta seg til et nøytralt land før de blir innhentet eller drept.

Om filmen

Filmen ble innspilt i Bayern i Tyskland sommeren og høsten 1962.
En av filmens mest kjente sekvenser er den spektakulære forfølgelsescenen med Steve McQueen på motorsykkel. McQueen utførte mange av stuntene selv, mens stuntmannen Bud Ekins utførte de farligste manøvrene. Filmen huskes også for Elmer Bernsteins musikalske bidrag.

Historisk opphav

Filmen bygger på Paul Brickhills roman The Great Escape fra 1950. Boka bygger på virkelige hendelse fra 1944 der en stor gruppe krigsfanger klarte å flykte fra den tyske leiren Stalag Luft III. Bare et fåtall av dem klarte å ta seg til nøytrale land - av dem de to nordmennene Per Bergsland og Jens Müller. De aller fleste av de 76 som klarte å rømme ble senere tatt. 50 av dem ble drept. Boka forholder seg noe nærmere de faktiske hendelser enn det filmen gjør.

Økonomi og publikum

Filmen innbrakte 11,7 millioner dollar i USA alene. Produksjonskostnadene var på rundt 4 millioner dollar.

Anmelderne og priser

Filmen har i ettertid blitt ansett som en klassiker. Den har fått 93 % på Rotten Tomatoes.
Steve McQueen ble tildelt prisen som beste skuespiller under Moskva internasjonale filmfestival. Filmen ble i tillegg tildelt en pris av National Board of Review. Det kan også nevnes at den ble nominert til en Golden Globe i klassen beste dramafilm og en Oscar i klassen beste klipp.

Annet

Skuespilleren Donald Pleasence (død 1995) tjenestegjorde hos RAF under andre verdenskrig. Han ble skutt ned og måtte tilbringe ett år i tysk fangenskap. Hannes Messemer var også krigsfange under krigen.

Andre filmatiseringer

Fluktaksjonen ble overført til film allerede i 1950. Denne heter Den trojanske hesten, og er basert på boka The Wooden Horse.
En oppfølger til Den store flukten ble produsert for TV i 1988. Den heter The Great Escape II: The Untold Story, men er i liten grad basert på virkeligheten.
Nasjonalt senter for læringsmiljø og atferdsforskning

Nasjonalt senter for læringsmiljø og atferdsforskning (Læringsmiljøsenteret) ble opprettet 1.januar 2013, da Senter for adferdsforskning (SAF) og Lillegården kompetansesenter ble slått sammen. Senteret er en enhet ved det Humanistiske fakultet ved Universitetet i Stavanger, og har avdelinger i Stavanger og Porsgrunn.
Læringsmiljøsenteret skal bistå nasjonale utdanningsmyndigheter med råd og tjenester, bidra til å realisere statens satsinger i utdanningspolitikken gjennom kompetanseutvikling og bidra til økt kvalitet i læringsmiljø for barnehagebarn, elever, lærlinger og voksne. Dette skal gjøres gjennom faglig utvikling, forskning, utadrettet virksomhet og undervisning.
Læringsmiljøsenteret er et av flere nasjonale senter innenfor utdanning.
De hvite hjelmene

Syria Civil Defence (SCD; arabisk: الدفاع المدني السوري‎), også kjent som De hvite hjelmene, er en frivillig  sivilforsvarsorganisasjon, som opererer i Syria under borgerkrigen i Syria. Treningen av frivillige begynte i 2013, og organisasjonen ble formelt stiftet 25. oktober 2014.
Denne organisasjonen er kontroversiell på grunn av påstått støtte til terrororganisasjoner som Al Qaida, IS og andre i Syria. De mottar vesentlig støtte fra USA, Israel og araberstater. Gruppen har forlatt Syria.